ยูฟ่าคอนเฟอเรนซ์ลีก

ยูฟ่าคอนเฟอเรนซ์ลีก (UEFA Conference League) หรือในอดีตรู้จักในชื่อ ยูฟ่ายูโรปาคอนเฟอเรนซ์ลีก (UEFA Europa Conference League) ทั้งสองชื่อใช้อักษรย่อว่า UECL เป็นการแข่งขันฟุตบอลประจำปีจัดโดย สหภาพสมาคมฟุตบอลยุโรป (ยูฟ่า) สำหรับสโมสรฟุตบอลในยุโรปที่มีสิทธิ์เข้าร่วมแข่งขัน โดยเป็นการแข่งขันระดับที่สามรองจากระดับที่สอง ยูโรปาลีก และระดับที่หนึ่ง แชมเปียนส์ลีก 
การแข่งขันครั้งแรกเริ่มใน ค.ศ. 2021 โดยทำหน้าที่เป็นระดับล่างสุดของยูโรปาลีก และจะแข่งขันโดยทีมจากสมาคมสมาชิกยูฟ่าที่มีอันดับต่ำกว่าเป็นหลัก ไม่มีทีมใดผ่านเข้ารอบลีกได้โดยตรง แต่จะเป็นทีมที่ตกรอบเพลย์ออฟของยูโรปาลีก และทีมที่เหลือจะมาจากรอบคัดเลือกและเพลย์ออฟของคอนเฟอเรนซ์ลีก ผู้ชนะเลิศในรายการนี้ จะได้ไปแข่งขันในยูโรปาลีกฤดูกาลถัดไป เว้นแต่พวกเขาได้ไปแข่งขันในแชมเปียนส์ลีกจากอันดับในลีกในประเทศ 
ตั้งแต่ฤดูกาล 2024–25 การแข่งขันเปลี่ยนชื่อเป็น ยูฟ่าคอนเฟอเรนซ์ลีก และรอบแบ่งกลุ่มถูกแทนที่ด้วยรอบลีกที่ขยายใหญ่ขึ้น โรมา เป็นผู้ชนะเลิศการแข่งขันที่จัดขึ้นครั้งแรก โดยชนะไฟเยอโนร์ดในนัดชิงชนะเลิศ 2022 ด้วยผลประตู 1–0 ผู้ชนะเลิศปัจจุบันคือ เชลซี โดยชนะเรอัลเบติสในนัดชิงชนะเลิศ 2025 ด้วยผลประตู 4–1

**ประวัติ**
มีรายงานว่า ยูฟ่าได้พิจารณาเพิ่มการแข่งขันฟุตบอลสโมสรระดับยุโรประดับที่สาม ตั้งแต่ช่วง ค.ศ. 2015 เป็นอย่างน้อย โดยเชื่อว่าการแข่งขันระดับล่างจะสามารถทำหน้าที่เป็นช่องทางในการให้สโมสรจากประเทศสมาชิกยูฟ่าที่มีอันดับต่ำกว่ามีโอกาสที่จะก้าวไปแข่งขันในรอบต่อ ๆ ไปได้มากกว่าการตกรอบในแชมเปียนส์ลีก และยูโรปาลีก ในช่วงกลาง ​​ค.ศ. 2018 การพูดคุยเกี่ยวกับการแข่งขันนี้ได้เริ่มเข้มข้นขึ้น โดยแหล่งข่าวอ้างว่าได้บรรลุข้อตกลงสำหรับการเปิดตัวการแข่งขันแล้ว และรอบแบ่งกลุ่มของยูโรปาลีก ซึ่งประกอบไปด้วย 48 ทีมจะถูกแบ่งออกเป็นสองส่วน โดยส่วนล่างจะเป็นแกนหลักของการแข่งขันใหม่นี้ เมื่อวันที่ 2 ธันวาคม ค.ศ. 2018 ยูฟ่าได้ประกาศว่าการแข่งขันซึ่งเรียกว่า "ยูโรปาลีก 2" หรือเรียกโดยย่อว่า "UEL2" จะเกิดขึ้น โดยเป็นส่วนหนึ่งของรอบการแข่งขันสามปีในช่วงฤดูกาล 2021–24 โดยยูฟ่ากล่าวเพิ่มเติมว่าการแข่งขันนี้จะมี "การแข่งขันเพิ่มเติมสำหรับสโมสรอื่น ๆ และสมาคมอื่น ๆ " ชื่ออย่างเป็นทางการของการแข่งขัน "ยูฟ่ายูโรปาคอนเฟอเรนซ์ลีก" ได้ประกาศขึ้นเมื่อวันที่ 24 กันยายน ค.ศ. 2019 เมื่อวันที่ 24 พฤษภาคม ค.ศ. 2021 ยูฟ่าได้เปิดเผยถ้วยรางวัลและเอกลักษณ์ของแบรนด์ ถ้วยรางวัลยูโรปาคอนเฟอเรนซ์ลีกมีความสูง 57.5 ซม. และหนัก 11 กก.
ไฟล์:UEFA Europa Conference League CSKA Sofia - Roma, 2021-12-09 03.jpg|thumb|left|นัดการแข่งขันระหว่าง ซีเอสเคเอ โซเฟีย และโรมา ในการแข่งขันที่จัดขึ้นครั้งแรกในฤดูกาล 2021–22
ประตูแรกของการแข่งขันยูโรปาคอนเฟอเรนซ์ลีกรอบคัดเลือกเกิดขึ้นเมื่อวันที่ 6 กรกฎาคม ค.ศ. 2021 โดย อีโว คริส ผู้เล่นของมอสตา ในนัดการแข่งขันรอบคัดเลือก ฤดูกาล 2021–22 ที่พบกับสปาร์ตักทึร์นาวา ประตูแรกในรอบแบ่งกลุ่มของยูโรปาคอนเฟอเรนซ์ลีก เกิดขึ้นเมื่อวันที่ 14 กันยายน ค.ศ. 2021 โดย สไตป์ เปริกา ผู้เล่นของมัคคาบีเทลอาวีฟ ในนัดการแข่งขันรอบแบ่งกลุ่ม ฤดูกาล 2021–22 ที่พบกับอลาชเคิร์ต เมื่อวันที่ 30 กันยายน ค.ศ. 2021 แฮตทริกแรกของการแข่งขันทำโดย แฮร์รี เคน ให้กับ ทอตนัมฮอตสเปอร์ ในรอบแบ่งกลุ่มที่พบกับเอ็นเอส มูรา โดยเคนลงมาเป็นตัวสำรองในนาทีที่ 59 ขณะที่ประตู 2–1 ก่อนที่จะทำได้สามประตูในช่วงเวลา 20 นาทีก่อนจบเกม (5–1)
เมื่อวันที่ 5 พฤษภาคม ค.ศ. 2022 ไฟเยอโนร์ด และโรมา กลายเป็นสองทีมแรกที่เข้าถึงนัดชิงชนะเลิศของยูโรปาคอนเฟอเรนซ์ลีก และโรมาเป็นผู้ชนะเลิศของการแข่งขันที่จัดขึ้นครั้งแรก เมื่อวันที่ 3 พฤศจิกายน ค.ศ. 2022 เวสต์แฮมยูไนเต็ด กลายเป็นทีมแรกที่ชนะทั้งหกนัดในรอบแบ่งกลุ่มของยูโรปาคอนเฟอเรนซ์ลีก โดยเก็บชัยชนะเหนือ เฟเชเซเบ, ซิลเคบอร์ก และอันเดอร์เลคต์ พวกเขาชนะเลิศการแข่งขัน หลังชนะฟีออเรนตีนา 2–1 ในนัดชิงชนะเลิศ 2023 และกลายเป็นทีมแรกที่จบการแข่งขันโดยไม่แพ้ใครด้วยชัยชนะ 12 ครั้งและเสมอ 1 ครั้ง
เมื่อวันที่ 28 มิถุนายน ค.ศ. 2023 ยูฟ่าประกาศว่าจะเปลี่ยนชื่อการแข่งขันเป็น ยูฟ่าคอนเฟอเรนซ์ลีก ตั้งแต่ฤดูกาล 2024–25 เป็นต้นไป ตามข้อมูลของยูฟ่า การลบคำว่า 'ยูโรปา' ออกจากชื่อการแข่งขันจะช่วยให้พัฒนาการแข่งขันแบบยื่นเดี่ยวได้จากการวิจัยในหมู่แฟน ๆ และพันธมิตรทางการค้าได้ ในฤดูกาลเดียวกัน รอบแบ่งกลุ่ม 32 ทีม ถูกแทนที่ด้วยรอบลีก 36 ทีม เพื่อให้สอดคล้องกับการเปลี่ยนแปลงใน ยูฟ่าแชมเปียนส์ลีก และยูฟ่ายูโรปาลีก ในนัดชิงชนะเลิศ 2024 โอลิมเบียโกส ชนะฟีออเรนตีนา 1–0 กลายเป็นสโมสรกรีกแรกที่ชนะเลิศการแข่งขันรายการสำคัญของยุโรป

**เพลงสรรเสริญ**
เพลงสรรเสริญของยูฟ่าคอนเฟอเรนซ์ลีก ใช้เพลงเดียวกันกับยูฟ่ายูโรปาลีกที่ใช้มาตั้งแต่ ฤดูกาล 2018–19 แต่งโดย แมสซิฟมิวสิก 

**รูปแบบ**

**การคัดเลือก**
ไฟล์:UEFA CL teams.png|right|thumb|upright=1.35|alt=See caption|แผนที่สมาคมยูฟ่าที่ทีมต่าง ๆ เข้าถึงรอบลีกหรือรอบแบ่งกลุ่มของยูฟ่าคอนเฟอเรนซ์ลีก สมาคมสมาชิกของยูฟ่าที่ได้เป็นตัวแทนในรอบลีกหรือรอบแบ่งกลุ่ม สมาคมสมาชิกของยูฟ่าที่ไม่ได้เป็นตัวแทนในรอบลีกหรือรอบแบ่งกลุ่ม
การคัดเลือกจะคล้ายคลึงกับรอบคัดเลือกของยูฟ่าแชมเปียนส์ลีก ที่จะแบ่งออกเป็นสองเส้นทาง ได้แก่ สายชนะเลิศ และสายไม่ชนะเลิศ แข่งขันในรอบคัดเลือกสามครั้งและเพลย์ออฟ อย่างไรก็ตาม แตกต่างจากแชมเปียนส์ลีกที่สายชนะเลิศจะแข่งขันเฉพาะทีมที่ตกรอบจากรอบคัดเลือกแชมเปียนส์ลีกและตกชั้นไปสู่คอนเฟอเรนซ์ลีกโดยตรงตั้งแต่แชมเปียนส์ลีกรอบคัดเลือกรอบแรกไปยังคอนเฟอเรนซ์ลีกรอบคัดเลือกรอบสอง หรือผ่านการตกชั้นเป็นครั้งที่สองจากยูฟ่ายูโรปาลีก อันเป็นผลจากการตกรอบสองครั้งรวดตั้งแต่แชมเปียนส์ลีกรอบคัดเลือกรอบสอง ไปจนถึงยูโรปาลีกรอบคัดเลือกรอบสาม และจากนั้นก็มาถึงคอนเฟอเรนซ์ลีกรอบเพลย์ออฟ
การจัดอันดับสมาคมจะขึ้นอยู่กับค่าสัมประสิทธิ์ยูฟ่า โดยใช้กำหนดจำนวนทีมที่เข้าร่วมการคัดเลือกเส้นทางหลักของแต่ละสมาคม:ไม่รวมสามทีมที่ตกรอบจากรอบคัดเลือกรอบสามของยูโรปาลีก จากรองชนะเลิศห้าทีมจากสมาคมอันดับที่ 10–15 และทีมผู้ชนะเลิศฟุตบอลถ้วยสามทีมจากสมาคมอันดับที่ 13–15
*สมาคมที่อยู่ในอันดับที่ 1 ถึง 5 จะได้สิทธิ์ 1 ทีม;
*สมาคมที่อยู่ในอันดับที่ 6 ถึง 15 จะได้สิทธิ์ 2 ทีม;
*สมาคมที่อยู่ในอันดับที่ 16 ถึง 50 จะได้สิทธิ์ 3 ทีม;
*สมาคมที่อยู่ในอันดับที่ 51 ถึง 55 จะได้สิทธิ์ 2 ทีม;
*ลิกเตนสไตน์ ไม่มีการแข่งขันลีกในประเทศจึงให้สิทธิ์แก่ผู้ชนะเลิศ ลิกเตนสไตน์ฟุตบอลคัพ โดยไม่คำนึงถึงการจัดอันดับค่าสัมประสิทธิ์ของพวกเขา
จากการจัดระเบียบใหม่นี้ สมาคมไม่ได้รับประโยชน์ใด ๆ จากการมีสิทธิ์ในการแข่งขันฟุตบอลระดับทวีปมากขึ้นกว่าที่เคยมีก่อนรอบการแข่งขันฤดูกาล 2021–24 โดยที่การแข่งขันครั้งนี้เป็นการแข่งขันระดับล่างของการแข่งขันยูโรปาลีกครั้งก่อน และแยกออกไปเป็นการแข่งขันระดับรอง

**รอบลีก และรอบแพ้คัดออก**
รูปแบบการแข่งขันประกอบด้วยรอบลีกและรอบแพ้คัดออก ซึ่งประกอบด้วยรอบแพ้คัดออกเพลย์ออฟเบื้องต้น ตามด้วยรอบ 16 ทีมสุดท้าย รอบก่อนรองชนะเลิศ รอบรองชนะเลิศ และนัดชิงชนะเลิศ (การแข่งขันแพ้คัดออกทั้งหมดจะเล่นสองนัด ยกเว้นนัดชิงชนะเลิศ) ทีม 8 อันดับแรกจากรอบลีกจะได้รับบายเข้าสู่รอบ 16 ทีมสุดท้าย ในขณะที่ทีมอันดับ 9 ถึง 24 จะแข่งขันกันในรอบแพ้คัดออกเพลย์ออฟ โดยทีมที่ชนะจะผ่านเข้าสู่รอบ 16 ทีมสุดท้าย ทีมอันดับ 25 ถึง 36 ในรอบลีก และผู้แพ้จากรอบเพลย์ออฟจะตกรอบจากการแข่งขัน นัดชิงชนะเลิศจะจัดขึ้นที่สนามกีฬากลาง โดยปกติแล้วจะแข่งขันในวันพฤหัสบดี ผู้ชนะการแข่งขันจะมีสิทธิ์เข้าร่วมการแข่งขันรอบลีกของยูฟ่ายูโรปาลีกในฤดูกาลถัดไป

**การจำแนกสิทธิ์ (ตั้งแต่ 2024–25)**
การจำแนกสิทธิ์ในฤดูกาล 2024–25 มีดังต่อไปนี้
จะมีการเปลี่ยนแปลงรายการเข้าถึงด้านบนหากผู้ชนะเลิศคอนเฟอเรนซ์ลีก มีสิทธิ์เข้าร่วมการแข่งขันผ่านทางลีกในประเทศของตน- หากผู้ชนะเลิศคอนเฟอเรนซ์ลีก ผ่านการเข้าสู่การแข่งขันจากตำแหน่งปกติของลีกในประเทศแล้ว สโมสรที่มีอันดับดีที่สุดในรอบคัดเลือกจะเข้าสู่รอบลีก โดยไม่ผ่านการกระโดดข้ามอันดับ จากนั้น สโมสรของสมาคมที่อยู่ในอันดับสัมประสิทธิ์ของยูฟ่าจะได้รับการเลื่อนชั้นไปรอบคัดเลือกถัดไป และทีมของสมาคมที่มีอันดับสูงสุดในรอบก่อน ๆ ก็จะได้รับการเลื่อนชั้นตามไปด้วย- หากผู้ชนะเลิศคอนเฟอเรนซ์ลีก เข้าสู่รอบคัดเลือกผ่านทางลีกในประเทศของตน ตำแหน่งในรอบคัดเลือกจะว่างลง และทีมจากสมาคมที่มีอันดับสูงสุดในรอบก่อนหน้านั้นจะได้รับการเลื่อนชั้นตามไปด้วย

**รางวัล**

**ถ้วยรางวัล**
ถ้วยรางวัลยูฟ่าคอนเฟอเรนซ์ลีกจัดแสดงที่โรม
ถ้วยรางวัลคอนเฟอเรนซ์ลีกออกแบบโดย เพนตาแกรม ผลิตจากทองเหลือง เหล็กชุบสังกะสีและชุบเงิน มีเสาหกเหลี่ยม 32 ต้น เพื่อเป็นตัวแทนของ 32 ทีมในรอบแบ่งกลุ่มดั้งเดิม โดยโค้งขึ้นด้านบนในลักษณะที่ดูเหมือนลูกฟุตบอลที่พุ่งผ่านอากาศไปยังประตู

**เงินรางวัล**
เงินรางวัลที่สโมสรจะได้รับคล้ายคลึงกับยูฟ่าแชมเปียนส์ลีกและยูฟ่ายูโรปาลีก โดยจะถูกแบ่งออกเป็นการจ่ายเงินแบบคงที่ตามการเข้าร่วมและผลการแข่งขัน และจำนวนเงินที่แปรผันตามมูลค่าของตลาดทีวีของพวกเขา
ตั้งแต่ ฤดูกาล 2024–25 การเข้าร่วมรอบลีกในคอนเฟอเรนซ์ลีกจะได้รับค่าตอบแทนพื้นฐาน 3,170,000 ยูโร หากชนะในรอบลีกจะได้รับ 400,000 ยูโร และหากเสมอจะได้รับ 133,000 ยูโร ทีมที่จบ 8 อันดับแรกในรอบลีกจะได้รับ 400,000 ยูโร และจะผ่านเข้าสู่รอบ 16 ทีมสุดท้ายโดยอัตโนมัติ ทีมที่จบอันดับระหว่าง 9 ถึง 24 จะผ่านเข้าสู่รอบแพ้คัดออกเพลย์ออฟและรับเงินรางวัล 200,000 ยูโร เมื่อผ่านเข้ารอบแพ้คัดออกจะได้รับโบนัสเพิ่มเติม ได้แก่ 800,000 ยูโรสำหรับรอบ 16 ทีมสุดท้าย 1,300,000 ยูโรสำหรับรอบก่อนรองชนะเลิศ และ 2,500,000 ยูโรสำหรับรอบรองชนะเลิศ ผู้แพ้ในนัดชิงชนะเลิศจะได้รับเงินรางวัล 4,000,000 ยูโร และผู้ชนะเลิศได้รับเงินรางวัล 7,000,000 ยูโร- ตกรอบในรอบคัดเลือกรอบแรก: €150,000 + €175,000 ต่อรอบคัดเลือกที่ลงเล่น- ตกรอบในรอบคัดเลือกรอบสอง: €350,000 + €175,000 ต่อรอบคัดเลือกที่ลงเล่น- ตกรอบในรอบคัดเลือกรอบสาม: €550,000 + €175,000 ต่อรอบคัดเลือกที่ลงเล่น- ตกรอบในรอบเพลย์ออฟ: €750,000 + €175,000 ต่อรอบคัดเลือกที่ลงเล่น- ผ่านเข้าสู่รอบลีก: €3,170,000- ชนะในรอบลีก: €400,000- เสมอในรอบลีก: €133,000- จบแปดอันดับแรกในรอบลีก: €400,000- จบอันดับเก้าถึงยี่สิบสี่ในรอบลีก: €200,000- รอบ 16 ทีมสุดท้าย: €800,000- รอบก่อนรองชนะเลิศ: €1,300,000- รอบรองชนะเลิศ: €2,500,000- รองชนะเลิศ: €4,000,000- ผู้ชนะเลิศ: €7,000,000
นอกจากนี้ ผู้ชนะเลิศในลีกของแต่ละประเทศของตนเองที่ไม่ได้ผ่านเข้ารอบลีกของการแข่งขันใด ๆ จะได้รับเงินเพิ่มเติมอีก 260,000 ยูโร

**บันทึกและสถิติ**

**ผลงานแบ่งตามสโมสร**

**ผลงานแบ่งตามประเทศ**

**ดูเพิ่ม**
 ยูฟ่าแชมเปียนส์ลีก- ยูฟ่ายูโรปาลีก

**หมายเหตุ**

**อ้างอิง**

**แหล่งข้อมูลอื่น**
 name=ยูฟ่า – เว็บไซต์ทางการ

หมวดหมู่:การแข่งขันฟุตบอลสโมสรโดยยูฟ่า